Πρωτοφανής υπόθεση διαφθοράς της ΕΛ.ΑΣ με ομάδα τεσσάρων ατόμων – με συμμετοχή αστυνομιών – που έχει προχωρήσει την τελευταία διετία σε οκτώ ληστρικές επιδρομές σε βάρος Πακιστανών εμπόρων λαθραίων τσιγάρων, φέρεται να κρύβεται πίσω από την περίεργη υπόθεση με τον ξυλοδαρμό 34χρονου αστυνομικού στην Νίκαια.

Ηδη ο φάκελος της υπόθεσης αποστέλλεται στη Διεύθυνση Εσωτερικών Υποθέσεων της ΕΛ.ΑΣ.

Οπως κατήγγειλε ο 34χρονος έπεσε θύμα ομηρίας και βασανισμού από τους Πακιστανούς ενοίκους σε μία προσπάθεια ελέγχου της δραστηριότητάς τους.

Ομως από την έρευνα που προέκυψε -με βάση και καταθέσεις περιοίκων- φέρεται να αναδείχθηκαν στοιχεία ότι ο 34χρονος αστυνομικός που υπηρετεί ως οδηγός στο Τμήμα Αθλητικής Βίας της ΕΛ.ΑΣ μαζί με τρία ακόμη άτομα (όλοι φορούσαν κουκούλες κλπ.) εφόρμησαν στην κατοικία των Πακιστανών κι αφού τους έδεσαν με πλαστικά δεματικά και τους φίμωσαν τους άρπαξαν ποσότητα λαθραίων τσιγάρων που βρίσκονταν σε αυτό. Μάλιστα στον φάκελο της υπόθεσης υπάρχει κατάθεση περιοίκου που άκουσε τους ληστές των Πακιστανών να αναρωτιούνται «αν πήραν όλα τα πράγματα ή αν άφησαν κάτι πίσω τους».

Σύμφωνα με τις ίδιες αναφορές ο 34χρονος αστυνομικός γύρισε πιθανόν πίσω για να ολοκληρώσει το έργο των ληστών, όπου φαίνεται δέχθηκε επίθεση από τους αλλοδαπούς που πιθανολογείται ότι είχαν λυθεί. Σύμφωνα με πληροφορίες την τελευταία διετία έχουν σημειωθεί οκτώ παρόμοιες επιδρομές σε Νίκαια και Κερατσίνι για ληστεία αλλοδαπών που ασχολούνται με λαθρεμπόριο τσιγάρων!

Οι αξιωματικοί της ΕΛ.ΑΣ που ασχολούνται με την υπόθεση ερευνούν για την ταυτότητα των τριών συνεργών του αστυνομικού και θεωρούν πιθανόν ορισμένοι εξ αυτών να ήταν επίσης αστυνομικοί.